CELEX: 32019D0309
Language: fi
Date: 2019-02-18 00:00:00
Title: Neuvoston täytäntöönpanopäätös (EU) 2019/309, annettu 18 päivänä helmikuuta 2019, luvan antamisesta Liettualle ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide

22.2.2019   
               
               
                  FI
               
               
                  Euroopan unionin virallinen lehti
               
               
                  L 51/17
               
            
         NEUVOSTON TÄYTÄNTÖÖNPANOPÄÄTÖS (EU) 2019/309,
         annettu 18 päivänä helmikuuta 2019,
         luvan antamisesta Liettualle ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Direktiivin 2006/112/EY 193 artiklassa säädetään, että tavaroita luovuttava tai palveluja suorittava verovelvollinen on pääsääntöisesti velvollinen maksamaan arvonlisäveron veroviranomaisille.
                  
               
                     (2)
                  
                  
                     Liettua pyysi 16 päivänä lokakuuta 2018 komissiossa saapuneeksi kirjatulla kirjeellä lupaa ottaa käyttöön direktiivin 2006/112/EY 193 artiklasta poikkeava erityistoimenpide, jotta se voisi soveltaa käännetyn verovelvollisuuden mekanismia kovalevyjen luovutuksiin, jäljempänä ’erityistoimenpide’.
                  
               
                     (3)
                  
                  
                     Komissio antoi direktiivin 2006/112/EY 395 artiklan 2 kohdan toisen alakohdan mukaisesti Liettuan hakemuksen tiedoksi muille jäsenvaltioille 19 päivänä marraskuuta 2018 päivätyillä kirjeillä. Komissio ilmoitti 20 päivänä marraskuuta 2018 päivätyllä kirjeellä Liettualle, että sillä on kaikki hakemuksen arviointia varten tarvitsemansa tiedot.
                  
               
                     (4)
                  
                  
                     Liettuassa havaittiin yhteisön sisäisessä kaupassa MTIC-petoksia (missing trader -petoksia) elektronisten laitteiden, kuten kannettavien tietokoneiden, matkapuhelinten, tablettien ja kovalevyjen, luovutuksiin liittyen. Tällä käytännöllä on laajuutensa ja mittakaavansa vuoksi välitön hyvin kielteinen vaikutus valtion talousarvioon.
                  
               
                     (5)
                  
                  
                     Liettua on toteuttanut useita toimenpiteitä torjuakseen ja estääkseen tämän tyyppisisä arvonlisäveropetoksia. Liettuan mukaan kyseiset toimenpiteet eivät riitä estämään elektronisten laitteiden luovutuksiin liittyviä arvonlisäveropetoksia.
                  
               
                     (6)
                  
                  
                     Liettua aikoo ottaa käännetyn verovelvollisuuden mekanismin käyttöön elektronisten laitteiden osalta direktiivin 2006/112/EY 199 a artiklan perusteella. Kovalevyt eivät kuitenkaan kuulu kyseisen artiklan soveltamisalaan.
                  
               
                     (7)
                  
                  
                     Voidakseen tarjota kattavamman käänteisen verovelvollisuuden mekanismin, jota sovellettaisiin direktiivin 2006/112/EY 199 a artiklan soveltamisalaan jo nyt kuuluvien elektronisten laitteiden lisäksi myös kovalevyihin, Liettua pyytää lupaa saada ottaa käyttöön erityistoimenpiteen.
                  
               
                     (8)
                  
                  
                     Kun otetaan huomioon erityistoimenpiteen mahdollinen myönteinen vaikutus Liettuan havaitsemien arvonlisäveropetosten torjuntaan, poikkeus olisi myönnettävä määräajaksi 1 päivän maaliskuuta 2019 ja 28 päivän helmikuuta 2022 väliseksi ajaksi.
                  
               
                     (9)
                  
                  
                     Poikkeuksille annetaan yleensä lupa rajoitetuksi ajaksi, jotta voidaan arvioida, ovatko erityistoimenpiteet asianmukaisia ja tehokkaita. Poikkeuksilla annetaan jäsenvaltioille aikaa ennen erityistoimenpiteiden voimassaolon päättymistä ottaa käyttöön muita tavanomaisia toimenpiteitä erityisen ongelman ratkaisemiseksi, jolloin poikkeusta ei enää tarvitse jatkaa. Käännetyn verovelvollisuuden mekanismin käytön mahdollistavia poikkeuksia myönnetään vain poikkeuksellisesti tietyille aloille, joilla esiintyy petoksia, ja vasta viimeisenä keinona. Liettuan olisi näin ollen ennen tämän erityistoimenpiteen voimassaolon päättymistä toteutettava muita tavanomaisia toimenpiteitä arvonlisäveropetosten torjumiseksi ja estämiseksi kovalevyjen kauppaan liittyen, eikä sillä siten pitäisi enää olla tarvetta poiketa direktiivin 2006/112/EY 193 artiklasta tällaisten luovutusten osalta.
                  
               
                     (10)
                  
                  
                     Erityistoimenpide ei vaikuta kielteisesti arvonlisäverosta kertyviin unionin omiin varoihin,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Poiketen siitä, mitä direktiivin 2006/112/EY 193 artiklassa säädetään, Liettualle annetaan lupa nimetä tavaroiden luovutuksen vastaanottaja velvolliseksi maksamaan arvonlisävero, kun kyse on kovalevyjen luovutuksista.
         
         
            2 artikla
            Tämä päätös tulee voimaan päivänä, jona se annetaan tiedoksi.
            Tätä päätöstä sovelletaan 1 päivästä maaliskuuta 2019, ja sen voimassaolo päättyy 28 päivänä helmikuuta 2022.
         
         
            3 artikla
            Tämä päätös on osoitettu Liettuan tasavallalle.
         
         
            Tehty Brysselissä 18 päivänä helmikuuta 2019.
            
               
                  Neuvoston puolesta
               
               
                  Puheenjohtaja
               
               N. BĂDĂLĂU
            
         
         
            (1)  EUVL L 347, 11.12.2006, s. 1.